Willelmus Sancti-Germani Autissiod. abbas et totus ejusdem ecclesie conventus, omnibus presentes litteras inspecturis in salutis auctore salutem. Noveritis quod de controversia cujusdam consuetudinis que vocatur melicia que diu observata fuisse dicitur inter villas Digiam et Escamnium ex una parte, et Tuciacum, Tarvam et Bordas super Belcham, villas venerabilis patris nostri W. Autissiod. episcopi ex altera: nos et venerabilis pater W. Autissiod. episcopus ad quos predicte ville pertinent compromisimus in dilectos filios R. priorem nostrum et Stephanum priorem de Disesia ex parte nostra, ex parte vero domini episcopi in venerabiles viros Thesaurarium Autissiod. et H. officialem domini episcopi ut bona fide inquirant qualiter inter villas superius nominatas predicta consuetudo soleat et debeat observari. Nos igitur quicquid dicti arbitri legitima inquisitione facta super hoc fuerint arbitrati ratum nos habituros concedimus et ad hoc nos presentibus litteris obligamus. Datum die jovis post octabas Pentecostes anno gracie M. CC. XX.